Чавдар (София)
Чавдар (Ц.Д.В.) е армейски футболен клуб, съществувал в град София през периода 9 ноември 1944 – 5 май 1948. Мачовете си е играел на стадион „Чавдар“ в Борисовата градина.

Успехи 
 Носител на плакета „Народна Войска“ (1944)

История 
С дейното участие и по инициатива на Михаил Михайлов от ръководството на Шипка (София), както и на други деятели на шипченци, АС`23, Шипка-Победа и Спартак (Подуене) се обединяват и образуват „Чавдар“, който през 1948 се обединява с ФК Септември и изгражда Септември при ЦДВ.

Обединителният протокол е съставен на 9 ноември 1944 г., в София от представители на временните ръководства на клубовете „АС-23“, „Спартак (Подуене)“ и „Шипка-Победа“.

Решено е новият клуб да се нарича „Чавдар“. За председател е избран ген. Владимир Стойчев от квотата на „АС-23“. Секретар и отговарящ за футбола е Иван Башев.

„Чавдар“ играе с небесносини копринени екипи подарени от габровска фабрика. За база е определен стадион „Атлетик Парк“ в Борисовата градина. Физическата подготовка на играчите в „Чавдар“ се води от боксьора в тежка категория Константин Николов – Замората, подготвящ и „Септември при ЦДВ“ през 1948 година.

„Чавдар“ регистрира първи места в републиканските първенства по много различни видове спорт, но не се представя успешно във футболния шампионат на Софийска област.

През 1945 е шести, 1946 заема 5 място, а 1947 година завършва 10-и и изпада във втора дивизия. Веднага след това, с активното съдействие и по идея отново на екс-функционера на „Шипка“ Михаил Михайлов, който работи в Министерството на отбраната, към „Чавдар“ се присъединява физкултурният отдел на Централния дом на войската с негови представители и от този момент нататък (15 февруари 1948 г.) МО започва да доминира в ръководството. Името на обединения отбор е „ЦДВ“.

Председател вече е началника на Централния Дом на Войската майор Иван Мирски.

На 4 май 1948 година „ЦДВ“ и „Септември“ създават „Септември при ЦДВ“.

През 1949 г. е създаден ФК „Чавдар“ (София), който през 1953 г. завършва на 10 място в Софийската „Б“ група, а през 1955 г. на 13-о място. От 1981 г. се нарича АФО (Армейски футболен отбор) „Чавдар“, който през 1993 г. е преименуван на ЦСАШ (Централна спортна армейска школа) и участва в Армейското първенство.

Известни футболисти играли в „Чавдар“

от АС`23 
 Асен Петров – Лебеда
 Любомир Ангелов – Старото
 Георги Пачеджиев – Чугуна
 Иван Димчев – Бачин
 Кирил Чипев
 Панко Георгиев
 Михаил Бушев
 Кирил Богданов – Картофа
 Георги Балъкчиев – Куш
 Благой Кузманов – Пъш
 Драган Георгиев – Драго
 Бенджамин Астург

От Шипка 
 Костадин Димитров – Фазана
 Павел Василев – Шердена
 Петър Минчев
 Атанас Янев – Тачето
 Добромир Добрев – Малчо
 Асен Павлов
 Симеон Василев

Спортни клубове предшестващи ЦСКА
Несъществуващи софийски футболни отбори
Исторически имена на ЦСКА (София)
Основани в България през 1944 година